# Izkaznice

## Vizum

Ob morebitnem obstoju vizumske obveznosti med Republiko Slovenijo in državo pošiljateljico je treba pred prihodom na službovanje na diplomatskem predstavništvu oziroma konzulatu Republike Slovenije pridobiti vizum D za namen akreditacije. Vizuma D za namen akreditacije ni mogoče izdati osebam, katerih poznejša akreditacija pri ministrstvu po slovenski zakonodaji ni mogoča.

## Notifikacija (akreditacija)

Po prihodu v Republiko Slovenijo je treba ministrstvo najpozneje v sedmih dneh z verbalno noto obvestiti o imenovanju, dnevu prihoda, nastopu funkcije osebja, njihovih družinskih članov, ki so na podlagi mednarodnega prava upravičeni do privilegijev in imunitet. Ministrstvo je treba obvestiti tudi o vsaki morebitni spremembi glede statusa v času akreditacije v Republiki Sloveniji. Diplomatsko predstavništvo, ki nima sedeža v Republiki Sloveniji, akreditira samo tiste člane diplomatskega osebja, ki opravljajo delo, neposredno povezano z odnosi z Republiko Slovenijo.

## Izkaznice

Izkaznice so javne listine, ki izkazujejo istovetnost in posebni status imetnika. Imetniki izkaznic so za čas akreditacije izvzeti iz postopkov pridobivanja dovoljenj za začasno prebivanje po Zakonu o tujcih in so hkrati izvzeti iz obveznosti prijave prebivališča za čas akreditacije v Republiki Sloveniji. Diplomatsko predstavništvo, ki nima sedeža v Republiki Sloveniji, lahko s soglasjem ministrstva akreditira vodjo in člane diplomatskega osebja predstavništva šele po akreditaciji v rezidenčni državi. Ministrstvo praviloma izda diplomatsko izkaznico nerezidenčnemu vodji in največ dvema akreditiranima diplomatoma. Imetniki izkaznic, ki so nerezidenčni člani diplomatskega predstavništva, ne potrebujejo vizumov za vstop in bivanje v Republiki Sloveniji. Družinskim članom akreditiranega osebja nerezidenčnih veleposlaništev ministrstvo izkaznic ne izdaja.

### **Vloga**

Ob akreditaciji mora tuje predstavništvo za osebe, ki so upravičene do izdaje izkaznice, predložiti izpolnjeno vlogo za izdajo izkaznice. Vlogo za izdajo izkaznice za člane konzulata oziroma častnega konzularnega funkcionarja poda pristojno veleposlaništvo. Obrazci vlog so dostopni na spletni strani ministrstva: https://www.gov.si/drzavni-organi/ministrstva/ministrstvo-za-zunanje-in-evropske-zadeve/o-ministrstvu/direktorat-za-mednarodno-pravo-in-zascito-interesov/diplomatski-protokol/.

Ministrstvo v obravnavo sprejme le vloge, ki so izpolnjene čitljivo in v celoti. Nepopolne vloge bo ministrstvo vrnilo vlagatelju v dopolnitev.

Vloga za izdajo izkaznice za člana predstavništva (obrazec 5A) in za družinskega člana (obrazec 5B) vsebuje podatke o misiji, osebne podatke vlagatelja, podatke o statusu vlagatelja, delovnem mestu, lastnoročni podpis vlagatelja in vodje predstavništva, žig predstavništva ter navedbo kraja in datuma vloge.

S podpisom vodje se potrdi resničnost podatkov in zaveže, da bo ministrstvu v osmih dneh sporočena vsaka sprememba v zvezi z imetnikom izkaznice in da bo izkaznica ob nastopu razloga za prenehanje veljavnosti vrnjena ministrstvu.

Podpis vlagatelja ne sme segati iz okvirja, namenjenega podpisu. Zaradi digitalizacije podpisa na izkaznici je treba pri podpisovanju uporabiti pisalo črne barve. Otrokom do dopolnjenega osmega leta starosti se na vlogo ni treba podpisati.

### **Fotografija**

Vlogi za izdajo izkaznice mora biti priložena fotografija upravičenca. Fotografija mora kazati njegovo pravo podobo, ne sme biti retuširana, poškodovana in ne sme imeti madežev. Izdelana mora biti na belem tankem sijajnem fotografskem papirju velikosti 3,5 × 4,5 cm in biti primerne kakovosti za obdelavo, pri čemer mora izpolnjevati tudi naslednje pogoje:

* fotografija mora jasno prikazovati poteze celega obraza od konice brade do začetka lasišča (temena glave) ter levo in desno polovico obraza;
* če je volumen las večji, se lasje na fotografiji obrežejo v skladu z zahtevo iz prejšnje alineje;
* obraz na fotografiji mora biti enakomerno osvetljen, brez odsevov ali senc, z ustreznimi kontrasti in ostrino, barva kože mora biti naravna;
* oči ne smejo biti rdeče barve, biti morajo odprte in jasno vidne, ne smejo jih prekrivati lasje, okvirji očal ali rob stekel;
* odsevi na steklih očal ali na okvirju niso dovoljeni. Sončna očala ali zatemnjena stekla niso dovoljena, razen iz upravičenih zdravstvenih razlogov (kot so vidne poškodbe očesa);
* vlagatelj mora biti fotografiran brez pokrivala. Osebe, ki zaradi običajev države pošiljateljice kot sestavni del svojega oblačila nosijo pokrivalo, smejo priložiti fotografijo, na kateri so fotografirani s pokrivalom, če je obraz jasno viden in prepoznaven od spodnjega roba brade do zgornjega dela čela ter od levega do desnega roba obraza;
* ozadje mora biti enobarvno svetlo (priporočljivo je nevtralno sivo) in v kontrastu z obrazom, lasmi in oblačilom. Pri svetlih laseh je ustrezna uporaba srednje sivega ozadja, pri temnih laseh pa svetlo sivega ozadja. Ozadje mora biti brez vzorcev ali senc;
* na fotografiji otroka ne sme biti v ozadju drugih oseb, otrok mora biti fotografiran z zaprtimi usti in brez igrač preblizu obraza.

### **Priloge k vlogi**

Vlogi za izdajo izkaznice se predloži tudi kopija statusnega potnega lista (diplomatski, službeni, specialni), oziroma se na zahtevo ministrstva na vpogled predloži izvirnik. Omenjena kopija mora vključevati stran potnega lista z osebnimi podatki in podatki o nazivu in funkciji vlagatelja. Če obstaja vizumska obveznost med državo pošiljateljico in Republiko Slovenijo, je treba priložiti tudi kopijo vstopnega vizuma (vizum D). Nerezidenčni vlagatelji morajo k vlogi za izdajo izkaznice priložiti tudi kopijo izkaznice države, v kateri imajo svoj sedež. Ministrstvo lahko zahteva tudi predložitev drugih dokumentov, potrebnih za akreditacijo in izdajo izkaznice.

### **Vrste izkaznic**

Ministrstvo članom osebja tujih predstavništev in njihovim družinskim članom po končanem postopku akreditacije izda diplomatske oziroma službene izkaznice. Akreditiranim vodjem konzulata in članom konzularnega osebja, njihovim družinskim članom ter častnim konzularnim funkcionarjem ministrstvo izda konzularne oziroma službene izkaznice.

#### **Diplomatske izkaznice**

Ministrstvo ob akreditaciji izda diplomatske izkaznice modre barve naslednjim primarnim upravičencem:

* vodjem in članom diplomatskega osebja diplomatskih predstavništev in specialnih misij ter njihovim akreditiranim družinskim članom, ki z njimi živijo v skupnem gospodinjstvu;
* članom diplomatskega osebja mednarodnih organizacij in agencij, oddelkov ali predstavništev mednarodnih organizacij, če v skladu z mednarodnimi pogodbami, ki obvezujejo Republiko Slovenijo, uživajo enak ali podoben status kot diplomatski agenti, ter njihovim akreditiranim družinskim članom, ki z njimi živijo v skupnem gospodinjstvu.

Pogoj za izdajo diplomatske izkaznice članu osebja diplomatskega predstavništva je priznan diplomatski naziv in opravljanje diplomatskih nalog s polnim delovnim časom na podlagi običajne rotacije. Član diplomatskega osebja mora poleg ustreznega diplomatskega naziva posedovati tudi diplomatski potni list. Če je oseba imetnik diplomatskega potnega lista, ne pa hkrati tudi nosilec ustreznega diplomatskega naziva, bo ministrstvo izdalo službeno izkaznico.

#### **Konzularne izkaznice**

Konzularne izkaznice zelene oziroma sive barve ministrstvo izda naslednjim primarnim upravičencem:

* konzularnim funkcionarjem in njihovim akreditiranim družinskim članom, ki z njimi živijo v skupnem gospodinjstvu;
* častnim konzularnim funkcionarjem.

#### **Službene izkaznice**

Službene izkaznice rdeče barve ministrstvo izda naslednjim primarnim upravičencem:

* članom administrativnega in tehničnega osebja diplomatskih predstavništev, specialnih misij, mednarodnih organizacij in agencij, oddelkov ali predstavništev mednarodnih organizacij, če v skladu z mednarodnimi pogodbami, ki obvezujejo Republiko Slovenijo, uživajo enak ali podoben status kot člani administrativnega in tehničnega osebja diplomatskih predstavništev, in njihovim akreditiranim družinskim članom, ki z njimi živijo v skupnem gospodinjstvu;
* konzularnim uslužbencem v konzulatih, ki jih vodijo karierni konzularni funkcionarji, in njihovim akreditiranim družinskim članom, ki z njimi živijo v skupnem gospodinjstvu;
* članom pomožnega osebja diplomatskih predstavništev, specialnih misij, mednarodnih organizacij in agencij, oddelkov ali predstavništev mednarodnih organizacij, če v skladu z mednarodnimi pogodbami, ki obvezujejo Republiko Slovenijo, uživajo enak ali podoben status kot člani pomožnega osebja diplomatskih predstavništev.

Člani administrativnega in tehničnega ter pomožnega osebja diplomatskega predstavništva ali konzulata morajo biti imetniki službenih potnih listov države pošiljateljice.

### **Družinski člani**

Ministrstvo izda diplomatske, konzularne oziroma službene izkaznice tudi akreditiranim družinskim članom članov diplomatskih predstavništev, konzulatov, mednarodnih organizacij, predstavništev mednarodnih organizacij s sedežem v Republiki Sloveniji, ki z njimi živijo v skupnem gospodinjstvu v Republiki Sloveniji, razen družinskim članom pomožnega osebja in častnega konzularnega funkcionarja.

Družinski člani v skladu s 37. členom Dunajske konvencije o diplomatskih odnosih (1961) in mednarodnimi pogodbami, katerih podpisnica je Republika Slovenija, uživajo enake privilegije in imunitete kot primarni upravičenci pod naslednjimi pogoji:

* za čas opravljanja funkcije s primarnim upravičencem živijo v skupnem gospodinjstvu v Republiki Sloveniji;
* niso državljani Republike Slovenije;
* v Republiki Sloveniji nimajo prijavljenega stalnega ali začasnega bivališča;
* se ne ukvarjajo s pridobitno dejavnostjo, razen če se opravljanje pridobitne dejavnosti dovoli na podlagi bilateralnega sporazuma oziroma na podlagi vzajemnosti z državo pošiljateljico, ki je članica Evropske unije, itd.

Če so kumulativno izpolnjeni zgoraj navedeni pogoji, ministrstvo za družinske člane priznava naslednje osebe:

* zakonca;
* zunajzakonskega ali istospolnega partnerja, če takšno zvezo priznava država pošiljateljica, ob predložitvi ustreznega potrdila o obstoju takšne zveze ter ob pogoju vzajemnosti;
* neporočenega otroka do dopolnjenega 18. leta starosti;
* neporočenega otroka od 18. do dopolnjenega 26. leta starosti ob predložitvi dokazila o rednem šolanju na enem od visokošolskih zavodov v Republiki Sloveniji;
* otroka, ne glede na starost, za katerega je bila roditeljska pravica zaradi motenj v duševnem ali telesnem razvoju podaljšana.

### **Osebe, ki niso upravičene do izkaznice**

Ministrstvo statusnih izkaznic ne izdaja naslednjim osebam:

* administrativnemu in tehničnemu osebju diplomatskih predstavništev, ki nimajo sedeža v Republiki Sloveniji;
* lokalnemu in zasebnemu pomožnemu osebju;
* družinskim članom akreditiranih članov diplomatske misije, ki nima sedeža v Republiki Sloveniji;
* družinskim članom častnih konzularnih funkcionarjev;
* družinskim članom članov pomožnega osebja;
* polnoletnim otrokom, ki ne izpolnjujejo pogojev za akreditacijo;
* širšim družinskim članom (starši, stari starši itd.).

Ministrstvo članom zasebnega pomožnega osebja in članom lokalnega osebja ne izdaja izkaznic, temveč morajo, če niso državljani Republike Slovenije ali niso imetniki dovoljenja za prebivanje, to pridobiti v skladu z Zakonom o tujcih.

### **Veljavnost izkaznic**

Izkaznice se izdajo z veljavnostjo od šestih mesecev do štirih let, vendar ne dlje od veljavnosti potnega lista ali statusne izkaznice v državi rezidenčne akreditacije imetnika. Izkaznico je po preteku njene veljavnosti praviloma mogoče podaljševati za eno leto. Veljavnost izkaznice družinskega člana ne more biti daljša od veljavnosti izkaznice primarnega upravičenca. Če je veljavnost potnega lista družinskega člana krajša od veljavnosti izkaznice primarnega upravičenca, se izkaznica družinskemu članu izda z veljavnostjo do datuma izteka veljavnosti potnega lista. Veljavnost izkaznice otroka, starega od 18 do 26 let, je hkrati vezana tudi na šolsko oziroma študijsko leto, kar pomeni, da je izkaznica dijaka v letu, ko dopolni 18 let, lahko veljavna najdlje do 31. avgusta tekočega šolskega leta oziroma izkaznica rednega študenta najdlje do 30. septembra tekočega študijskega leta

Ne glede na veljavnost je treba zaprositi za novo izkaznico, če se podatki o imetniku spremenijo, fotografija ne kaže več prave podobe imetnika ali če je izkaznica poškodovana, obrabljena ali iz kakšnega drugega razloga ni več uporabna.

Za ponovno izdajo izkaznice veljajo enaki pogoji kot za izdajo prve izkaznice. Vlogo za podaljšanje veljavnosti izkaznice je treba ministrstvu posredovati ne prej kot mesec dni in ne pozneje kot dva tedna pred iztekom veljavnosti izkaznice. Pred vročitvijo nove izkaznice je treba prejšnjo izkaznico ministrstvu vrniti v uničenje.

Izhajajoč iz predpostavke, da gre za rotacijsko naravo opravljanja funkcij, ministrstvo obravnava podaljševanje akreditacije na individualni podlagi za vsak konkreten primer posamično. Najdaljša mogoča neprekinjena akreditacija posameznih članov diplomatskih predstavništev in konzulatov, z izjemo veleposlanika in vodje konzulata, je omejena na deset let. Po prekinitvi akreditacije je načeloma mogoče ponovno akreditirati isto osebo kot člana osebja diplomatskega predstavništva oziroma konzulata po preteku vsaj dveh let od dneva zaključka predhodnega službovanja. Ministrstvo obravnava vlogo za ponovno akreditacijo na individualni osnovi odvisno od posamičnega primera.

### **Številka EMŠO**

Po končanem postopku akreditacije in izdaje izkaznice lahko rezidenčni upravičenec ministrstvo prosi za posredovanje številke EMŠO. EMŠO je osebna identifikacijska številka, ki se v skladu z zakonodajo vodi kot osebni podatek. Ministrstvo jo pridobi od pristojnega državnega organa in jo lahko akreditiranemu članu oziroma družinskemu članu misije s sedežem v Republiki Sloveniji posreduje zgolj na njegovo zahtevo.

### **Potrdilo o statusu**

Ministrstvo ob prvi akreditaciji upravičencem lahko izda potrdilo o statusu, ki izkazuje pravico do privilegijev in imunitet, z veljavnostjo do največ enega leta. Tovrstno potrdilo se izda v primerih, ko upravičenec še nima naslova prebivališča, ko je predhodnik še vedno aktivni član osebja misije, ter v drugih podobnih primerih. S potrdilom o statusu, ki sicer nadomešča izkaznico do njene izdaje, lahko akreditirana oseba v upravnih in drugih postopkih izkazuje svoj posebni status in ureja svoje pravice in dolžnosti, dokler ji ni izdana izkaznica.

### **Vračilo izkaznice**

Če je izkaznica pogrešana, izgubljena ali ukradena, je treba o tem z verbalno noto v osmih dneh seznaniti ministrstvo, pri čemer je treba navesti okoliščine pogrešitve, izgube ali tatvine izkaznice. Če je bil ob kraji izdan policijski zapisnik, ga je treba priložiti k verbalni noti.

Če imetnik izkaznice preneha službovanje, se spremeni njegov status, poteče čas, za katerega je bila izkaznica izdana, niso več izpolnjeni preostali pogoji za izdajo izkaznice, je treba z verbalno noto izkaznico izročiti ali poslati ministrstvu najpozneje v osmih dneh in priložiti izpolnjen obrazec 5C.

### **Prevzem izkaznic**

Prevzem izkaznic za diplomatska predstavništva, mednarodne organizacije, predstavništva mednarodnih organizacij s sedežem v Republiki Sloveniji je po predhodnem obvestilu ministrstva praviloma v četrtek ob 10.00 v prostorih Ministrstva za zunanje in evropske zadeve na Šubičevi ul. 10, 1000 Ljubljana. Nerezidenčna diplomatska predstavništva lahko izkaznice po predhodnem dogovoru z ministrstvom prevzamejo vsak delavnik med 8.00 in 14.00 v prostorih Diplomatskega protokola na naslovu Prešernova cesta 25, 1000 Ljubljana. Uradne ure po telefonu glede postopkov akreditacije in z njo povezanih statusnih vprašanjih so vsak delovnik med 9.00 in 12.00 na številki + 386 1 478 67 42.